Loðnuflotinn við veiðar út af Breiðafirði Undanfarna daga hafa aflabrögð á loðnuveiðum við Íslandsstrendur verið dræm og upp komnar raddir um að lok vertíðarinnar nálgist hratt . Nú hafa sjómenn orðið varir við loðnu út af miðjum Breiðafirðinum og eru sex uppsjávarveiðiskip hið minnsta komin á svæðið og fleiri á leiðinni . Bundnar eru vonir við að þar sé mætt vestangangan svokallaða . Undanfarið hefur karlloðna verið stærsti hluti aflans og kvenloðnan búin að hrygna , en á vefsíðu HB Granda segir að kvenloðnan í Breiðafirðinum sé hrognafull og ætti að henta vel til hrognatöku . Haft er eftir Alberti Sveinssyni skipstjóra Faxa RE að fréttirnar úr Breiðafirðinum veki vonir um að vestanganga sé á leiðinni og að hrognafull loðna styðji þá skoðun .